CELEX: 62011CN0074
Language: hu
Date: 2011-02-21 00:00:00
Title: C-74/11. sz. ügy: 2011. február 21-én benyújtott kereset — Európai Bizottság kontra Finn Köztársaság

9.4.2011   
            
            
               HU
            
            
               Az Európai Unió Hivatalos Lapja
            
            
               C 113/9
            
         2011. február 21-én benyújtott kereset — Európai Bizottság kontra Finn Köztársaság
   (C-74/11. sz. ügy)
   2011/C 113/18
   Az eljárás nyelve: finn
   
      Felek
   
   
      Felperes: Európai Bizottság (képviselők: I. Koskinen és D. Triantafyllou meghatalmazottak)
   
      Alperes: Finn Köztársaság
   
      Kereseti kérelmek
   
   
               —
            
            
               A Bíróság állapítsa meg, hogy a Finn Köztársaság — mivel megengedi, hogy nem HÉA-alanyok is HÉA-csoportban vegyenek részt, valamint a csoportos adóalanyiság nyilvántartási rendszerét csak a pénzügyi és biztosítási szolgáltatást nyújtó személyekre korlátozza — megsértette a közös hozzáadottértékadó-rendszerről szóló, 2006. november 28-i 2006/112/EK tanácsi irányelv (1) 9. és 11. cikkéből eredő kötelezettségeit;
            
         
               —
            
            
               a Finn Köztársaságot kötelezze a költségek viselésére.
            
         
      Jogalapok és fontosabb érvek
   
   A közös hozzáadottértékadó-rendszerről szóló irányelv 11. cikke szerint a tagállamok egyetlen adóalanyként kezelhetnek több olyan személyt, amelyek ugyan jogilag függetlenek, de amelyeket kölcsönös pénzügyi, gazdasági és szervezeti kapcsolatok egymással szorosan összefűznek. Az irányelv 9. cikkének (1) bekezdése határozza meg az „adóalany” HÉA-körben érvényes fogalmát.
   A Bizottság megítélése szerint a 2006/112/EK irányelv nem teszi lehetővé, hogy olyan személyek is részt vegyenek HÉA-csoportban, amelyek nem HÉA-alanyok, és ezzel az adóalanyok jogait és kötelezettségeit nem adóalanyokra is kiterjesszék. Ezért ellentétes az irányelvvel a finn szabályozás, amely megengedi, hogy nem HÉA-alanyok is HÉA-csoportban vegyenek részt. A bizottsági értelmezés összhangban van a 11. cikk céljával is, amely a közigazgatás egyszerűsítésére és a visszaélések megakadályozására irányul.
   A csoportos adóalanyiság finn jogszabályokban előírt nyilvántartásba vétele ezenfelül sérti a 2006/112/EK irányelv 11. cikkét, amennyiben a finn HÉA-jog e nyilvántartásba vétel hatályát olyan vállalkozásokra korlátozza, amelyek a pénzügyi és biztosítási ágazatban működnek. A Bizottság szerint a csoportos adóalanyiság nyilvántartási rendszerének a tagállamban honos valamennyi vállalkozásra alkalmazhatónak kell lennie, függetlenül attól, hogy a vállalkozás milyen tevékenységet végez. A közös hozzáadottértékadó-rendszer egységes rendszer; ha ebbe különös szabályozást vezetnek be, az főszabály szerint általános hatállyal alkalmazandó. A 2006/112/EK irányelv 11. cikkének szövegében semmi nem utal arra, hogy valamely tagállam a csoportos adóalanyiság nyilvántartásba vételét egyes, meghatározott ágazatban tevékenykedő csoportokra korlátozhatja. A céljára tekintettel is akként kell értelmezni a 11. cikket, hogy az tevékenységi körüktől függetlenül valamennyi vállalkozásra kiterjed. Azáltal, hogy a csoportos adóalanyiság nyilvántartásba vételét meghatározott csoportokra korlátozzák, a finn HÉA-jog előírásai sértik az egyenlő bánásmód általános uniós jogi elvét.
   
      (1)  HL L 347., 1. o.